Ionel Jianu

Ionel Jianu este pseudonimul literar al lui Ionel Stark (n. 23 octombrie 1905, București – d. 18 martie 1993, Paris) a fost un eseist, traducător, critic și istoric de artă român de origine evreiască. El a rămas în memoria culturii românești în special ca un critic de artă care a făcut o serie de monografii ale artiștilor români și internaționali, așa cum au fost Theodor Pallady, Nicolae Tonitza, Gheorghe Petrașcu, Luchian, Theodor Aman, Constantin Brâncuși, Antoine Bourdelle, Rodin și Henry Moore.
Ionel Jianu s-a născut la București într-o familie de evrei și a urmat cursurile școlii primare Kaiserliche-Königliche Katholische Volksschule în perioada 1911 - 1915, după care a fost elev al liceului „Matei Basarab" în perioada 1920 - 1924. Din 1924 începe studiile de drept și de litere la Paris, obținând licențele în anul 1927. Se înscrie în baroul ilfovean, unde va funcționa până în 1947. Din februarie 1951 este încadrat la Editura de Stat pentru Literatură și Artă, cu sarcina de organizare și conducere, până în 1958 când se va transfera la editura Meridiane, nou creată cu domeniul de activitate arta plastică. Din 1954 până în anul 1961 este șeful Catedrei de istorie a artei românești la Institutul de arte plastice NIcolae Grigorescu din București și, o perioadă, a fost inspector în Direcția Generală a Teatrelor din București. În anul 1961 emigrează, fiind cumpărat de fratele său Virgil Stark, om bogat, cu afaceri pe întreg mapamondul. De la acesta primește o modestă sumă de bani cu care va înființa editura Arted.
A debutat în anul 1921 cu schița intitulată Hotărârea în cadrul revistei Glasul tinerimii. După terminarea liceului a plecat la Paris și și-a luat licența în drept și litere. A lucrat la redacția ziarului Le Soir și a fost corespondent la Paris al ziarului Politica.
A revenit în România în anul 1927, moment în care a efectuat stagiul militar. A colaborat sub diferite pseudonime ca Don Juan, Don Jose, Don X sau Vivian Bell la „Convorbiri literare", „La Roumanie nouvelle”, „Viața literară", „Revista Fundațiilor Regale", „Le Moment", „Contimporanul" și a semnat cronici literare intitulate „Interviuri”, „Problemele criticii dramatice”, „Premiere bucureștene”, „Cronica dramatică”, „Arabescuri”, „De vorbă cu...”, „Caleidoscopul zilei”, „Politica teatrală, artistică și culturală”, „Siluete”, „Scrisori din Paris”.
Timp de douăzeci de ani a fost cronicar dramatic la revista Vremea, a fost redactor la revista Rampa și editor al paginii pe teme culturale la revista Ultima oră. Aceasta din urmă a fost pagina la care a activat Petru Comarnescu până în momentul plecării sale în Statele Unite ale Americii. În toate aceste publicații a folosit pseudonimul Vivian Bell. A fost colaborator în perioada 1929 - 1930, împreună cu Constantin Noica și Petru Comarnescu la publicația de orientare democrată și raționalistă intitulată Acțiune și reacțiune.
A scris în anul 1931 împreună cu Alexandru Bilciurescu romanul Cavalerii verticali, a înființat în același an un birou de avocatură și a fost cofondator al Grupării Intelectuale Forum. În anul 1935 a devenit membru al Societății Scriitorilor Români. În anul 1942 a inaugurat împreună cu Ecaterina Dulfu și Marc Haldner galeria Căminul Artei și în 1944 a înființat editura cu același nume. La acestă editură și-a publicat monografiile pe care le-a scris cu privire la pictorii Theodor Pallady (1944), Nicolae Tonitza (1945) și Ștefan Luchian (1947). A înființat revista Lumină și coloare care a apărut în perioada 1945 - 1947 unde a scris mai multe articole despre Nicolae Grigorescu, Nicolae Tonitza și Luchian.
În Franța a înființat editura de artă ARTED în anul 1962 , unde a publicat lucrările Brâncuși (1963), Temoignages sur Brancusi (1967) în colaborare cu Mircea Eliade și Petru Comarnescu și Introduction à la sculpture de Brancusi (1976) în colaborare cu Constatin Noica, precum și multe volume dedicat în mod special sculpturii.
A colaborat la publicațiile exilului românesc: „Apoziția", „Revista scriitorilor români", „Destin", „Limite", „Viața noastră", „Journal of the American Romanian Academy of Arts and Sciences".